OBH 3742/1997.
Az állampolgári jogok országgyűlési biztosának jelentése
Ügyintéző: Dr. Szalayné dr. Mártai Mária

Az eljárás megindítása

A panaszos azért fordult segítségért az állampolgári jogok országgyűlési biztosához, mert sérelmesnek tartja a Nyugdíjfolyósító Igazgatóság intézkedését a 777-21460 törzsszámú ügyében.

Érintett alkotmányos jog

Szociálisbiztonsághoz való jog (Alk. 70/E. § (1) bek.)

Alkalmazott jogszabályok

Az 1993. évi LXXIX. törvény 75. § (1) bekezdés e.) pontja a tanulói jogviszonyról
Az 1990. évi XXV. törvény 2. § (1) bek. b.) pontja a családi pótlékról 
Az 1975. évi II. törvény 71. § (1) bekezdés az árvaellátásról

Megállapított tényállás

A panaszos árvaellátást és családi pótlékot kapott Zoltán (1978. augusztus 15.) nevű gyermeke részére. Zoltán 1996-ban végezte el az Egressy Gábor Szakközépiskola IV. osztályát az érettségi vizsgán megbukott. Az ellátások folyósítását a Nyugdíjfolyósító Igazgatóság az 1996. 07. 02-án, valamint az 1997. 01. 09-én kelt határozataival megszüntette és tartozásként előírta az 1996. 07. hónapban jogalap nélkül felvett 15.427.- Ft árvaellátást és a 3.950.- Ft családi pótlékot, mivel a gyermek tanulmányait 1996. 06. 30-án befejezte.

A határozat ellen a panaszos fellebbezéssel élt, melyben előadta, hogy gyermeke vizsgája nem sikerült és csak októberben lesz pótérettségi. Munkahelyet nem talál, ezért kéri az ellátások továbbfolyósítását, valamint a tartozás méltányosságból történő elengedését. Álláspontja szerint a fia a pótérettségi miatt tanulmányait nem júniusban, hanem ténylegesen a javítóvizsga időpontjában, október hónapban fejezi be.

A Nyugdíjfolyósító Igazgatóság a fellebbezést elutasította, mivel nem megalapozott, az I. fokon hozott határozat jogalap tekintetében hatályában fenntartotta. Az indokolás szerint az iskola által kiadott igazolása alapján a tanulói jogviszony 1996. 06. 30-án megszűnt. Az iskola tájékoztatása szerint a gyermek az érettségi vizsgán nem felelt meg, ezért október hónapban javítóvizsgát tehet és ennek letétele után kapja meg az érettségi bizonyítványát, valamint a szakképesítését.

Az 1993. évi LXXIX. törvény 75. § (1) bekezdés e.) pontja értelmében megszűnik a tanulói jogviszony a középiskolai tanulmányok esetén az utolsó évfolyam elvégzését követő vizsgaidőszak utolsó napján. E jogszabályból adódóan, amennyiben a gyermek az érettségi vizsgán megbukik, az iskola köteles lehetőséget biztosítani szeptember-október hónapokban javító-, illetve pótvizsga letételére. Erre az időtartamra a gyermek után az ellátások nem járnak, mivel a tanulói jogviszony csak június hónap végéig áll fenn.

Az 1990. évi XXV. törvény 2. § (1) bekezdés b.) pontja értelmében családi pótlék az után a gyermek (személy) után jár, aki 16 évesnél idősebb, de 20 évesnél fiatalabb és alap- vagy középfokú oktatási intézmény nappali tagozatán tanul. 

Az 1975. évi II. törvény 71. § (1) bekezdése értelmében az árvaellátás az árva 16. életévének a betöltéséig jár. Ha az árva oktatási intézmény nappali tagozatán tanul, az árvaellátás a tanulmányok tartamára, de legfeljebb a 25. életév betöltéséig jár. 

Tekintettel arra, hogy a tanulmányok 1996. június 30-án befejeződtek, így 1996. július 1-től az árvaellátás, valamint a családi pótlék már nem illette meg, ezért az árvaellátást az 1975. évi II. törvény 106. § (2) bekezdése alapján, míg a családi pótlékot az 1990. évi XXV. törvény 10. § (2) bekezdése alapján tartozásként kellett előírni. A jogalap nélkül felvett társadalombiztosítási ellátást- családi pótlékot - attól lehet visszakövetelni, akinek az ellátás felvétele felróható. 

A vizsgálat megállapításai

A vizsgálat eredmény az állampolgári jogok országgyűlési biztosa megállapította, hogy a panaszos szociális biztonsághoz való alkotmányos joga nem sérült, eljárási sérelem nem érte. Az állampolgári jogok országgyűlési biztosa alkotmányos visszásság hiánya miatt a vizsgálatot lezártnak tekinti.

Budapest, 1998. március 31. 

Gönczöl Katalin